Ուիլյամ Սահակյան

Ուիլյամ Ս. Սահակյան (, ), ամերիկահայ փիլիսոփա, փիլիսոփայության դոկտոր։

Կենսագրություն 
1944 թվականին Ուիլյամ Սահակյանը Հյուսիսարևելյան համալսարանում ստացել է «Հոգեբանություն և սոցիոլոգիա» մասնագիտությամբ բակալավրի աստիճան։ Սահակյանը հետագայում ավարտել է Հարվարդի համալսարանի և Բոստոնի համալսարանի փիլիսոփայության ասպիրանտուրան։ 1951 թվականին, Սահակյանը Բոստոնի համալսարանից ստացել է գիտությունների դոկտորի աստիճանը։ Սահակյանի ատենախոսությունը կոչվում էր «Զգացմունքային էթիկան ժամանակակից բրիտանական և ամերիկյան փիլիսոփայությունում»։ 1947 թվականին Սահակյանը ստացել է նաև Բոստոնի համալսարանի աստվածաբանության մագիստրոսի կոչում։

1949 թվականից մինչև 1974 թվականը Սահակյանը եղել է Սաֆոլկի համալսարանի փիլիսոփայության ամբիոնի ղեկավարը։ Նախատեսված էր, որ նա 1986 թվականի հուլիսից կրկին պետք է զբաղեցներ այդ պաշտոնը, բայց սրտի ուժեղ կաթվածից հետո Սահակյանը մահացել է 1986 թվականի ապրիլի 6-ին։

Հոգևոր ծառայություն 
Բացի հոգեբանության և փիլիսոփայության ոլորտում իր աշխատանքից, Ուիլյամ Սահակյանը որպես հոգևոր հովիվ էր ծառայում Մասաչուսեթսում։ 1980-ական թվականներին նա ծառայել է որպես Մասաչուսեթս նահանգի Դեդհեմ քաղաքի Ռիվերդեյլ ժողովական եկեղեցու հովիվ և մինչև 1955 թվականը՝ Չելսիի և Բեդֆորդի եկեղեցիների հովիվ։

Աշխատություններ 
Դասավանդելուց բացի, Ուիլյամ Սահակյանը եղել է փիլիսոփայության և հոգեբանության տարբեր թեմաների բազմաթիվ գրքերի հեղինակ, այդ թվում՝ «Փիլիսոփայության պատմության ակնարկ» (1968), «էթիկայի համակարգեր և արժեքների տեսություն» (1963), «Կրոնի փիլիսոփայություն» (1965), «Անհատի հոգեբանություն. տեսական ընթերցումներ» (1965), «Հոգեբանության պատմություն. համակարգված հոգեբանության տեղեկատու» (1968), «Հոգեթերապիա և խորհրդատվություն. տեխնիկայի ուսումնասիրություն» (1969), «Ուսուցանման հոգեբանություն. համակարգեր, մոդելներ և տեսություններ» (1970), «Հոգեբանաբանությունն այսօր. փորձեր, տեսություն և հետազոտություններ» (1970), «Սոցիալական հոգեբանություն. փորձեր, տեսություն, հետազոտություններ» (1972) և «Համակարգված սոցիալական հոգեբանություն» (1974)։

Կնոջ՝ Մեյբլ Լյուիս Սահակյանի (1921-1982) հետ Ուիլյամ Սահակյանը գրել և հրատարակել է մի շարք գրքեր, այդ թվում՝ «Մեծ փիլիսոփաների գաղափարները» (1966), «Փիլիսոփայության բնագավառները» (1965), «Ռուսոն որպես մանկավարժ» (1974), «Ջոն Լոք» (1975) և «Պլատոն» (1977)։

Ուիլյամ Սահակյանի գրքերը թարգմանվել են տարբեր լեզուներով։

Ծանոթագրություններ 

Ամերիկահայ պրոֆեսորներ
Ամերիկահայ փիլիսոփաներ
Հարվարդի համալսարանի շրջանավարտներ
20-րդ դարի փիլիսոփաներ